text: Haluu tamassi
  Hvor er det rart at se, at vi kan stå her i dag, sammen om at sige fra overfor det, der i disse tider ser ud til at true os. Det er vigtigt at vise USA, at vi står sammen og at vi ikke accepterer det pres de lægger på os i denne her tid.
  Det er en tid, der er enormt skræmmende for mange af os. En tid, hvor det kan føles som om man er magtesløs overfor en stormagt, der hverken respekterer Kalaallit Nunaat eller kalaallits ønsker. Vi så forleden to Hercules fly lande i Nuuk og en hel række af skudsikre biler, der kørte i kortege rundt i Nuuks gader. Et skræmmende billede, der viser, at amerikanske tilstande intet sted hører hjemme i Nunarput. Et direkte eksempel på den grænseoverskridende adfærd, som vi ikke vil acceptere.
  Men det er vigtigt at huske, at vi IKKE er magtesløse og at vores ord og handlinger har en stor betydning i den her tid. Efter demonstration og modstand mod, at den amerikanske delegation skulle besøge Nuuk og Sisimiut, besluttede de at aflyse de to ture og i stedet besøger de kun den amerikanske base Pituffik Space Base.
  Vores stemmer har stor betydning og vores modstand har stor kraft. Derfor er det vigtigt, at vi husker at stå sammen om at bruge dem. Men det er også vigtigt at vi husker at se hinanden i øjnene, vise omsorg og passe på hinanden.
  Så derfor er det også en stor trøst at se, at vi har en bred dansk støtte bag vores ønske om fortsat at være vores egen nation.
  Kalaallit Nunaat Kalaallit Pigaat
  Tusind tak til alle der er dukket op idag. Qujanarujussuaq.
  